Author: PC
Last saved by: MZV SR

Predkladacia správa

	Na plenárnom zasadnutí 10. júla 2003 ukončil v Bruseli svoju prácu Konvent o budúcnosti Európy. Výsledkom jeho činnosti je návrh Zmluvy zakladajúcej ústavu pre Európu. Uvedený návrh zmluvy sa stane základom rokovania Medzivládnej konferencie, zvolanej na 4. október 2003 už aj za plnoprávnej účasti pristupujúcich krajín. Medzivládna konferencia rozhodne o definitívnom znení zmluvy, ktorá bude následne podliehať ratifikácii v členských štátoch Európskej únie. V prípade úspechu jej ratifikácie sa Zmluva zakladajúca ústavu pre Európu stane základným prameňom práva Európskej únie a nahradí rozhodujúcu časť dnešného primárneho práva Európskej únie.
Predkladaný materiál obsahuje východiská vlády Slovenskej republiky pred blížiacou sa Medzivládnou konferenciou. Prvá časť materiálu obsahuje prierezovú analýzu návrhu Zmluvy zakladajúcej ústavu pre Európu s dôrazom na tie jej aspekty, ktorých sa reforma Európskej únie nosne dotýka. Druhá časť materiálu uvádza stanoviská SR k Zmluve zakladajúcej ústavu pre Európu, s dôrazom na tie aspekty, v ktorých Slovenská republika navrhuje modifikáciu textu., Na základe doteraz zverejnených postojov členských a pristupujúcich krajín tretia časť materiálu anticipuje oblasti, ktoré zrejme budú otvorené počas rokovania Medzivládnej konferencie a doplňuje stanoviská SR k týmto otázkam.
Slovenská republika sa stotožnila so závermi summitu Európskej únie v Solúni, ktoré hodnotili návrh prvých dvoch častí Zmluvy zakladajúcej ústavu pre Európu ako dobrý základ pre začatie Medzivládnej konferencie. Po dopracovaní tretej a štvrtej časti Zmluvy zakladajúcej ústavu pre Európu na posledných dvoch plenárnych zasadnutiach Konventu o budúcnosti Európy možno toto stanovisko potvrdiť. Koncepcia Zmluvy zakladajúcej ústavu pre Európu a ňou uskutočnenej reformy Európskej únie vychádza z dvoch základných premís: z konsolidácie primárneho práva únie a zjednodušenia jej právneho a inštitucionálneho rámca. Zmluva zakladajúca ústavu pre Európu v prvom rade kodifikuje rozsiahly zmluvno-právny základ Európskych spoločenstiev a Európskej únie v jednom dokumente. V nadväznosti na to zlepšuje prehľadnosť základných vzťahov v únii s dôrazom na zjednodušenie rozhodovacích procesov a zvýšenie ich demokratickej legitimity. 
Zmluva zakladajúca ústavu pre Európu neprináša zmeny, ktoré by zásadným spôsobom menili povahu Európskej únie. Navrhované reformy vychádzajú z konsolidácie existujúceho stavu, do ktorého sú zapracované viaceré skutočnosti, ktoré dávajú právne vyjadrenie stavu existujúcemu už v súčasnosti vo faktickej rovine. V neposlednej miere navrhované reformy reagujú na požiadavky praxe, najmä potrebe prispôsobiť úniu jej fungovaniu v podmienkach po rozšírení, s dôrazom na zachovanie flexibility a efektivity rozhodovania únie.
Zmluva zakladajúca ústavu pre Európu je dobrým základom pre rokovania Medzivládnej konferencie. Úpravy navrhované v predkladanom materiále prispejú k ďalšiemu skvalitneniu jej textu a vytvoria pre SR ešte kvalitnejší rámec pre jej plnoprávne, rovnocenné a efektívne pôsobenie v rámci Európskej únie.